projecte-aina/catalan_government_crawling huggingface dataset:
L'Associació de Ceramistes de Catalunya ha rebut el Premi Promociona per a Entitats Privades dels Premis Nacionals d'Artesania, que atorga anualment el Ministeri d'Economia, Indústria i Competitivitat.
El jurat ha tingut en compte que en els seus 30 anys d'història ha desenvolupat una intensa activitat en la promoció de la ceràmica, destacant l'organització del 47è Congrés de l'Acadèmia Internacional de Ceràmica l'any 2010.
L'acte de lliurament va tenir lloc el passat 10 d'octubre a Madrid.
Aquesta edició dels Premis Nacionals d'Artesania també ha comptat amb dos finalistes catalans: la joieria Koetania I l'Escola JORGC, a la categories de Premi a l'Emprenedoria.
Els pessebres es podran visitar fins el 14 de gener
El centre d'Artesania Catalunya presenta aquests dies els resultats finals de la mostra Working Progress de Pessebres.
Després de gairebé un mes de treball i construcció en directe, pessebristes de diferents associacions del territori han finalitzat cinc pessebres de gran format, que es podran visitar fins el proper 14 de gener.
En aquesta edició del Working Progress han participat artesans de l'Associació de Pessebristes de Banyoles; Amics del Pessebre del Baix Empordà; Agrupació de Pessebristes de Sabadell; Associació de Pessebristes de Barcelona i; la Federació de Catifaires.
El procés de creació ha estat enregistrat en un audiovisual que explica les tècniques d'aquest ofici.
Del 12 d'abril al 3 maig, la mostra d'insígnies de Mestre Artesà donarà a conèixer a Barcelona (Poison Jewels, Bonavista, 1) els 65 projectes procedents de les escoles de catalanes de cicles formatius de joieria, així com l'Escola del JORGC, amb titulació pròpia, i l'Escola de Vic (cicle de fosa i galvanoplàstia), participants en aquesta edició.
Els 5 artesans guardonats amb el diploma de Mestre Artesà 2017 rebran, juntament amb la distinció, un exemplar de la insígnia guanyadora del 12è Concurs d'Insígnies de Mestres Artesans.
El concurs es convoca anualment i serveix per a la creació de la col·lecció d'insígnies de Mestre Artesà, que ja consta de 12 peces: "Trencat esfèric" de Débora Pereira, de l'Escola Llotja; " La fulla" d'Hrafnhildur Kristjansdottir, de l'Escola Massana; "El Llapis" de Wania Maria de Souza Almeida, de l'Escola Llotja; "Llavor d'artesà" de Maria Lanau Franch, de l'Escola d'Art de Tarragona; "Energia" de Jordi Aparicio Manchado, de l'Escola d'Art del Treball de Barcelona i "Cre-SER", de Maria Vanessa Riccelli De Pascale, de l'Escola Massana; "Trajectòria" de Guiu Rovira Carbonés, de l'Escola Arsenal; "Signar" de Laura Paglieri, de l'Escola d'Art del Treball; "Canvi constant", de Carolina Pateiro Guirao, de l'Escola Municipal d'Art Arsenal; "Trajectòria" de Sandra Roca Tetas, de l'Escola Municipal d'Art Arsenal; "Perseverança" d'Albert Mediavilla Soler de l'Escola Joieria JORGC i; "Volant" de Roger Graus Qui de l'Escola d'Art La Industrial.
Artesania Catalunya renova els seus espais expositius amb dues noves mostres: " 100 anys d'Alabastre al Sarral", la darrera de les activitats programades amb motiu del centenari del primer taller d'alabastre modern obert al Sarral l'any 1917, iniciativa de Maurice Raud i Victor Arcangioli i hereu dels antics tallers d'artistes dels segles XVII i XVIII i; " l'Arquitecte de Lil·liput", una mostra dedicada a l'ofici de la construcció en miniatura de l'artista Ramon Autet.
L'exposició comptarà una desena d'obres de l'autor d'Hostalets de Balenyà, entre pessebres, masies o cases típiques de Galícia o del país Basc.
Empremtes de Catalunya estarà present al saló internacional de Turisme B-Travel de la ma de l'Agència Catalana de Turisme.
L'objectiu és donar a conèixer als operadors turístics i públics en general la marca que distingeix els productes artesans catalans.
Durant la celebració del saló, que tindrà lloc del 20 al 22 d'abril al recinte firal de Montjuïc, els visitants de l'estand podrà gaudir d'un descompte del 15% en productes de la botiga d'Empremtes del carrer Banys Nous, 11 de Barcelona, així com a la botiga online.
Promoció vàlida fins el 30 de juny.
La 7a edició de la Setmana d'Artesania de Catalunya, una actuació impulsada pel Consorci de Comerç, Artesania i Moda de Catalunya (CCAM) amb l'objectiu de sensibilitzar la societat de la importància de l'artesania i dels seus valors culturals, econòmics, patrimonials i socials.
La nova edició de la Setmana d'Artesania de Catalunya, que se celebrarà entre els pròxims dies 11 i 17 de juny, comptarà amb diverses novetats, a partir dels resultats del pla estratègic de l'artesania a Catalunya presentat recentment.
Durant aquests set dies es concentraran un conjunt d'activitats de promoció, coneixement i difusió de l'artesania catalana arreu del territori.
Lleida acull, fins el proper 16 de juliol,'exposició itinerant "Artesania i sostenibilitat", una mostra que recull les innovacions i bones practiques del sector artesà català entorn a la sostenibilitat ambiental i social i que també vol donar veu als artesans que aposten clarament per un model productiu més respectuós.
El Departament d'Empresa i Coneixement, a través del Consorci de Comerç, Artesania i Moda (CCAM), ha impulsat aquesta exposició que acull al voltant d'una cinquantena de peces de 26 artesans diferents, entre joiers, ceramistes, perfumistes o dissenyadors, i a més compta amb la presència de 2 entitats que treballen en la sostenibilitat vinculada a l'artesania, com són DrapArt i BEFF.
L'exposició també vol ser un espai de reflexió sobre la manera de produir i consumir.
"Artesania i Sostenibilitat" forma part d'una sèrie d'exposicions de producció pròpia de l'àrea d'Artesania del CCAM que vol explorar les sinergies entre l'artesania i altres sectors productius i creatius.
· Conjuntament amb Turisme de Barcelona, s'ha creat la ruta "L'artesania com a producte cultural" una visita per les botigues de 5 museus i espais culturals referencials de la ciutat de Barcelona ( CCCB, MACBA, Casa de les Puntxes, Museu Egipci de Barcelona, Fundació Joan Miró i El Poble Espanyol ) amb l'objectiu de poder entendre la importància de l'artesania com a element cultural i complementari en les propostes museístiques.
· També el CCAM organitza les visites guiades a la Casa Vicens, al Palau Güell, als túnels i pavelló de Sant Salvador de l'Hospital de Sant Pau, la ruta del Mosaic, com també una visita pels diferents espais artesanals del barri de Gracia.
Totes elles seran guiades per mestres artesans de prestigi i responsables de les restauracions d'aquest espais d'interès artesanal.
D'altra banda, es podrà fer la ruta "Barcelona Genuine Shops" per botigues i tallers artesanals del barri Gòtic i el Born.
Aquesta setena edició, el CCAM aposta per a la creació de 7 rutes guiades per la ciutat de Barcelona amb l'objectiu de donar a conèixer i posar en valor la singularitat del patrimoni artesanal de la capital catalana: " L'Artesania com a producte cultural ", una ruta guiada per les botigues dels museus de Barcelona; " Visita guiada al Palau Güell.
Parabòlic Gaudí ", per conèixer el nexe entre geometria i creació acústica al SXXI, de la mà del mestre artesà orguener Albert Blancafort; " La Ruta del Mosaic ", un recorregut pel mosaic patrimonial a l'entorn de les Rambles, a càrrec de la mestra artesana mosaïcista Lívia Garreta; " Visita guiada al Hospital Sant Pau ", una ruta pel recinte històric de l'Hospital de Sant Pau incidint en el Pavelló de Sant Salvador i els túnels, a càrrec de Manel Diestre, mestre artesà ceramista; la " Visita guiada a la Casa Vicens " per descobrir i conèixer les característiques de les peces ceràmiques de la primera casa de Gaudí, de la mà del mestre artesà ceramista Manel Diestre; i la " Ruta pels tallers de Gràcia ", zona considerada d'interès artesanal de la Generalitat de Catalunya; i la ruta " Barcelona Genuine Shops " amb col·laboració amb Turisme de Barcelona per botigues i tallers artesanals del barri Gòtic i el Born.
Artesania Catalunya acull una nova exposició dedicada a l'obra de l'artesana del Patchwork, Paquita Segura, que es podrà visitar del 28 de juny al 22 de juliol al centre de Banys Nous.
La tècnica del Patchwork va néixer de la necessitat de reutilitzar materials tèxtils per economitzar, uns valors molt vigents d'acord amb els criteris de sostenibilitat.
Actualment, Aaquesta tècnica mil·lenària es practica a tot el món i compta amb festivals de referència internacional, com el de Sitges.
El proper dijous, 28 de juny, a les 18.30h, tindrà lloc una conferència inaugural al voltant de la història del Patchwork, a càrrec de Paquita Segura.
La propera edició de la Biennal de Ceràmica d'Esplugues Angelina Alós vol consolidar la dimensió internacional del certamen, fomentar la creativitat i donar suport als nous artistes.
El període d'inscripcions per a la nova edició del certamen finalitzarà el proper 30 de juny.
La ceràmica i tota la producció lligada al fang és de gran importància a la història d'Esplugues, amb presència a diferents espais del municipi: el Museu Can Tinturé, amb una col·lecció de ceràmica preindustrial; el Museu de Ceràmica 'La Rajoleta', al voltant de la industrialització en la fabricació de la ceràmica i; l'Espai Baronda, que acull una col·lecció de peces de la ceramista Angelina Alós, així com una mostra de les peces guanyadores de les darreres biennals de ceràmica d'Esplugues.
La directora Munsta Vilalta A la Fira Argillà Argentona amb la peça "Càntirnplora"
La directora general de Comerç, Munsta Vilalta, ha inaugurat aquest passat divendres la Fira Argillà Argentona - Fira Internacional de Ceràmica d'Argentona, que ha omplert aquest cap de setmana els seus carrers d'artesans i d'activitats entorn al món de la ceràmica tradicional i contemporània.
Enguany hi ha participat una desena de països Portugal, Itàlia, el Regne Unit, França, Letònia, Espanya, Argentina, el Marroc o Rússia, en total d'una setantena d'artesans ceramistes i terrissaires.
D'ells un 41% són catalans, que representen a 12 comarques del territori de Catalunya: Barcelonès, Vallès Occidental, Baix Llobregat, Maresme, Vallès Oriental, Baix Camp, Gironès, Baix Empordà, Baix Ebre, Alt Penedès, Ribera d'Ebre i Conca de Barberà.
Per aquesta edició Romania ha estat el país convidat.
En el marc de la inauguració la directora Muntsa Vilalta ha ressaltat que aquesta Fira "té una identitat pròpia, i ha esdevingut una important plataforma de difusió dels sectors de la terrissa tradicional i popular i la ceràmica artística ".
Enguany el càntir de l'Argillà Argentona ha estat un disseny original dels arquitectes Joan Cruanyes i Carles Bassó, amb la col·laboració de Pol Cruanyes i el Mestre Artesà modelista Claudi de José i l'empresa artesana Ronicos, S.L, de Vic.
Aquesta peça que l'han batejat amb el nom de 'càntirnplora', es tracta d'un càntir modern amb una forma que recorda a les tradicionals cantimplores, de forma plana i rodona.
Per segon any consecutiu la botiga Empremtes de Catalunya, situada a la seu d'Artesania Catalunya de la Generalitat (Banys Nous, 11) acollirà la venda d'aquest càntir, que compta amb una tirada limitada a 3.000 exemplars, fet que manté l'exclusivitat del disseny.
El Departament d'Empresa i Coneixement, a través del Consorci de Comerç, Artesania i Moda de Catalunya (CCAM), ha obert el termini per a la presentació de candidatures als Premis Nacionals d'Artesania de l'any 2018.
Els Premis Nacionals d'Artesania tenen per objectiu distingir les persones físiques o jurídiques amb activitat artesana i amb raó social a Catalunya, els ens públics i privats i professionals d'altres àmbits que hagin destacat per les seves tasques de millora, promoció, innovació, difusió i prestigi en l'àmbit de l'artesania.
Amb aquestes distincions, la Generalitat de Catalunya vol correspondre a la vàlua i transcendència de l'artesania en la societat i, alhora, contribuir a donar-li el màxim relleu i reconeixement públic.
Els Premis Nacionals d'Artesania contemplen sis categories:
El termini de presentació de les sol·licituds, juntament amb la documentació corresponent, finalitzarà el proper 14 d'agost de 2018.
Girona acull a partir del 19 de juliol, a l'espai Santa Caterina (Arístide Maillol, s/n) i fins el proper 30 de setembre, l'exposició itinerant "Artesania i Sostenibilitat".
La mostra recull les innovacions i bones practiques del sector artesà català entorn a la sostenibilitat ambiental i social.
També vol donar veu als artesans que aposten clarament per un model productiu més respectuós.
El Consorci de Comerç, Artesania i Moda (CCAM) ha impulsat aquesta exposició que acull 35 peces de 22 artesans diferents, entre joiers, ceramistes, perfumistes o dissenyadors.
"Artesania i Sostenibilitat" forma part d'una sèrie d'exposicions de producció pròpia de l'àrea d'Artesania del CCAM que vol explorar les sinergies entre l'artesania i altres sectors productius i creatius.
La mostra, que ja ha visitat Barcelona, Tortosa i Lleida, tancarà el seu recorregut a Tarragona el proper mes d'octubre.
Artesania Catalunya renova els seus espais expositius amb dues noves mostres: Mitologia i Natura, dedicada a l'escultura en arrels i soques de pi negre i roig, convertides en imatges fantàstiques realitzades per l'artesà Avelí Adam i; Arquitectures de Paper.
Els retallables de Paper, a càrrec de PAPETI.
Ambdues exposicions es podran visitar del 26 de juliol al 2 de setembre.
L'acte d'inauguració tindrà lloc el 26 de juliol a les 19.30h.
Artesania Catalunya renova la seva imatge amb una nova organització dels seus espais
La botiga d'Empremtes de Catalunya ha volgut celebrar la renovació de la seva botiga amb una acció d'animació al carrer per promocionar les compres de Nadal.
Dos capgrossos han sorprès als vianants amb invitacions per visitar la botiga que durant tota la setmana oferirà descomptes del 20% als visitants.
Els dos capgrossos que animen les compres al carrer Banys Nous, representen a Rafael Aróztegui i Mireia Gavaldà, dos personatges molt vinculats a la cultura popular de Terrassa, i han estat cedits pel taller Drac Petit.
La principal novetat de la Botiga és la renovació de l'aparador com a principal estratègia comercial de l'establiment.
També com un element més d'informació dels diferents espais del centre d'Artesania Catalunya.
Per reforçar-ho, s'ha creat una nova senyalització exterior, a banda i banda de la façana, amb cartells que identifiquen de forma més clara els principals elements del centre: Botiga i Exposicions/entrada gratuïta, en català, castellà i anglès.
També s'ha donat més importància a la il·luminació, tant interna com externa, i s'ha retolat el missatge d'Empremtes en anglès "Crafts with identity" a la part inferior de l'aparador.
L'interior de la botiga també ha incorporat nous elements de màrqueting mitjançant focus d'atenció i noves vitrines que millorin la posada en escena.
La nova senyalització del centre de Banys Nous contribueix a la diferenciació dels diferents espais del centre: Botiga, sales d'exposicions i punt d'informació.
Mitjançant una sèrie d'elements gràfics, el visitant sap en tot moment en quin espai es troba, i que seran el fil conductor del centre.
El centre ha volgut donar un nou impuls a la marca Empremtes, i per això ha dedicat un dels laterals de la botiga a la divulgació del projecte, amb una exposició de fotografies de les 30 famílies/ icones: Prehistòria, Ibers, Imperi Romà, Romànic, Gòtic, Renaixement, Barroc, Romanticisme, Modernisme, Gaudí, Arts del Segle XX, Literatura, Gastronomia, Tradicions i Cultura popular, Sant Jordi, Castellers, Esports, Música Tradicional i Popular, Música Lírica i Clàssica, La Nova Cançó, Paisatge i Natura, Flora, Fauna, Paisatge Urbà, Barcelona, Estris Populars, Personatges, Oficis Singulars, Noucentisme i Colònies Industrials.
Cadascuna de les fotografies va acompanyada d'una breu explicació en català, castellà i anglès.
La nova organització dels espais del centre també vol destacar el punt d'informació d'Artesania Catalunya, situat a la porta d'accés, on s'ha incorporat nous elements audiovisuals.
El Gremi d'Escultors i Restauradors d'Imatgeria Festiva (GERIF) ha estat reconegut amb els premis BEST, convocats per l'Agrupació del Bestiari Festiu i Popular de Catalunya, en el marc del Festivitas Bestiarum celebrat a Reus.
El President de la FAAOC, Sendo Vall, va recollir el guardó en representació del Gremi.
El GERIF que es va constituir fa pocs mesos i és la primera associació d'aquest tipus que es constitueix al país.
L'objectiu és agrupar artesans, escultors i mestres que treballen en la construcció, reparació i restauració d'aquests elements.
El nou gremi vol ser un agent de referència del sector, que garanteixi la qualitat dels treballs i la professionalitat.
En aquest sentit, el GERIF vol agrupar els professionals del sector i donar veu a un col·lectiu que, tradicionalment, ha treballat de manera individual als seus tallers.
L'empenta d'una nova onada d'escultors i restauradors d'imatgeria festiva -amb edats compreses entre els 20 i 30 anys- es vol combinar amb la dels creadors amb més experiència per donar una nova empenta a aquesta activitat i visualitzar un col·lectiu viu.
Artesania Catalunya inicia el cicle anual d'exposicions amb la mostra "40 anys de passió per la ceràmica, 40 anys de col·leccionisme".
Del 18 de gener i fins el 18 de febrer, el centre de Banys Nous acollirà una selecció de peces de ceràmica d'Ítaca, un establiment que des de 1977 es dedica a la comercialització i recuperació de l'art popular.
La mostra comptarà també amb la conferència, a càrrec de Santiago Martín, "El món desconegut de la ceràmica popular" (25 de gener, 18.30h), i una posterior visita guiada per la col·lecció.
Fundesarte i el Museu d'Art en vidre d'Alcorcón-MAVA han convocat la primera edició de Fusión.
L'objectiu del certamen és impulsar els valors de la joieria contemporània a l'estat espanyol, mitjançant una mostra representativa que vol aplegar tant a nous talents com a artistes, i potenciar sinergies entre artesans de diferents àmbits.
Les bases del certamen estan disponibles a la web de Fundesarte i del Museu d'Art Contemporani en Vidre d'Acorcón-MAVA, respectivament.
Una selecció de productes d'Empremtes de Catalunya ja es poden adquirir a la botiga de l'spa de l'hotel Mandarin Oriental.
Amb aquesta nova incorporació, Empremtes continua la seva expansió pels principals establiments turístics i museus de la ciutat, amb l'objectiu d'arribar als milions de turistes que visiten anualment Barcelona.
Empremtes de Catalunya és una marca registrada d'artesania que identifica i distingeix productes artesans que transmeten els valors del país, amb elements vinculats a l'art, la cultura, la història, la tradició, l'arquitectura i el paisatge.
Els productes d'Empremtes de Catalunya també es poden a la botiga en línia, a través de www.bcncrafts.com
JOYA Barcelona Art Jewellery & Objectes estarà present a la 14a edició de la fira internacional d'objectes d'art contemporani COLLECT, que tindrà lloc a la galeria Saatchi de Londres del 22 al 25 de febrer.
La fira, organitzada pel Consell d'Artesania del Regne Unit (Crafts Council) representa un oportunitat als artistes
El certamen internacional ha seleccionat un total de 400 artistes procedents de 13 països, que exhibiran els dissenys més avantguardistes del panorama actual.
Per la seva banda, JOYA Barcelona presentarà per primera vegada les noves col·leccions dels artistes: Angela Ciobanu, Liana Pattihis, Jeemin Jamie Chung i Niki Stylianou.
Del 21 de febrer al 18 de març al centre de Banys Nous
Artesania Catalunya acull a partir del 21 de febrer una mostra dedicada a la ceràmica de Teresa Gironès, i a altres expressions artístiques de la seva trajectòria.
A partir de la inspiració en el cos humà com principal centre d'interès, l'artista va crear un univers de personatges que, a través dels ulls i la boca, expressen emocions, sovint acompanyats de representacions d'animals.
La mostra, que s'inaugura el proper 22 de febrer, a les 19.30h, comptarà també un col·loqui al voltant del concepte artístic de Teresa Gironès que tindrà lloc el 8 de març (18.30h), al centre de Banys Nous.
Exposició sobre els oficis de l'Associació i Tallers Artesans de Gran Via
Del 21 de febrer al 18 de març, el centre d'Artesania Catalunya acollirà una exposició sobre els oficis i trajectòries professionals dels artesans de l'Associació i Tallers Artesans de la Gran Via.
La mostra vol apropar al visitant la creativitat dels artesans i la complexitat de cadascun dels oficis, amagada darrera les peces i objectes que s'adquireixen en els mercats i fires artesanals, i també de les que s'elaboren per galeries d'art.
Tortosa acollirà a partir de demà al Palau Oliver de Boteller (Jaume Ferran Clua, 4) i fins el proper 5 de maig, l'exposició itinerant "Artesania i sostenibilitat", una mostra que recull les innovacions i bones practiques del sector artesà català entorn a la sostenibilitat ambiental i social i que també vol donar veu als artesans que aposten clarament per un model productiu més respectuós.
El Departament d'Empresa i Coneixement, a través del Consorci de Comerç, Artesania i Moda (CCAM), ha impulsat aquesta exposició que acull al voltant d'una cinquantena de peces de 26 artesans diferents, entre joiers, ceramistes, perfumistes o dissenyadors, i a més compta amb la presència de 2 entitats que treballen en la sostenibilitat vinculada a l'artesania, com són DrapArt i BEFF.
L'exposició també vol ser un espai de reflexió sobre la manera de produir i consumir, en aquest sentit a Tortosa el proper 16 d'abril se celebrarà un debat al voltant de la producció sostenible.
"Artesania i Sostenibilitat" forma part d'una sèrie d'exposicions de producció pròpia de l'àrea d'Artesania del CCAM que vol explorar les sinergies entre l'artesania i altres sectors productius i creatius.
La mostra s'inaugura demà a les 19.30 hores.
Després de passar per Barcelona el 2017, i ara per Tortosa, estarà també present a Lleida (del 7 de maig al 16 de juliol); a Girona (del 19 de juliol al 9 de setembre); i a Tarragona (del 4 al 28 d'octubre).
El proper 10 d'abril (de 16 a 20h, Banys Nous, 11) tindrà lloc el taller pràctic 'Eines per seduir al comprador", impulsat per la FAAOC amb col·laboració d'Artesania Catalunya.
La sessió, que anirà a càrrec de l'especialista en aparadorisme i marxandatge visual, Emma Capellera, pretén reflexionar sobre el valor en la presentació de les peces i aprofundir en les tècniques d'exposició.
Us podeu inscriure al curs mitjançant el següent enllaç.
El Consorci de Comerç, Artesania i Moda de Catalunya (CCAM) i Turisme de Barcelona, a través del seu programa Barcelona Shopping City, col·laboren per impulsar la promoció de botigues d'artesania i de dissenyadors locals sota el segell Barcelona Unique Shops.
Les Barcelona Unique Shops és una iniciativa que aglutina col·lectius de botigues singulars distribuïdes pels barris de la ciutat.
Es tracta d'establiments d'artesans, dissenyadors locals, moda sostenible, comerços centenaris i gurmet, o botigues de museus entre altres propostes.
Des de l'any 2017, ambdós organismes col·laboren en la dinamització i presència de l'artesania i el disseny, a través de la promoció de botigues que representen uns valors afegits, convertint la compra en una experiència única per barcelonins i visitants.
En aquest sentit, els establiments que vulguin formar part del programa Barcelona Unique Shops han de complir amb un seguit de requisits de participació per tal de garantir una oferta comercial única i singular amb capacitat d'atracció.
Per la seva banda, el Barcelona Shopping City ofereix als establiments participants en el programa diferents avantatges de promoció i difusió com ara participació en rutes del barri, presència en campanyes de comunicació i difusió al web www.barcelonashoppingcity.com, entre altres accions.
Les botigues interessades poden sol·licitar més informació per formar-hi part a [EMAIL] abans del 2 de maig 2018.